Imtella' Marzu 17, 2021 - Aġġornata 17 Ta' Marzu, 2021 8:49pm Is-solitudni u anke diffikultajiet psikoloġiċi li ħolqot is-separazzjoni tal-anzjani mill-maħbubin tagħhom kawża tal-pandemija mistennija jkunu indirizzati billi l-anzjani jingħataw it-taħriġ ħalli jibdew jużaw l-internet u t-teknoloġija mingħajr diffikulta. Peress li ħafna anzjani mhumiex familjari ma' dak li toffri t-teknoloġija moderna biex jikkomunikaw, tant li jista' jkun li jħossuhom maqtugħin u iżolati mir-realtajiet tal-lum, il-ministeru responsabbli mill-anzjani u l-anzjanita attiva laħaq ftehim ma' kumpanija biex tħarreġ lill-anzjani. Il-Ministru Michael Farrugia, responsabbli mill-anzjani, qal li dan se jingħata lill-anzjani kollha fid-djar residenzjali tal-Gvern biex jikkumplimenta proġett ieħor ta' wifi mifrux mad-djar residenzjali kollha. Huwa qal li l-korsijiet għandhom żewġ għanijiet: l-ewwel li l-anzjani jkunu kapaċi jużaw it-teknoloġija moderna allura tkun eliminata dik li tissejjaħ 'digital divide' u li permezz ta' dan l-għarfien tonqos is-solitudni għax l-anzjani jkollhom aċċess ferm aħjar għal dawk li huma viċin tagħhom fosthom familjari. Il-Ministru Farrugia kompla li l-kumpanija inkarigata mill-korsijiet se tibgħat rappreżentanti tagħha biex jibdew jingħataw il-korsijiet mifruxa fuq diversi sessjonijiet. Huwa spjega li f'kull kors se jipparteċipaw bejn 20 jew 30 anzjan u anzjana u waqt li fil-bidu t-tahrig se jibda jingħata f'żewġ ċentri, wieħed fin-naħa ta' fuq ta' Malta u l-ieħor fin-naħa t'isfel, wara jinfirex mad-djar jew ċentri tal-anzjani bil-korsijiet se jkunu mifruxa fuq diversi snin.